da en en en fr de da id da sv da da da da da da nb nb da de da da da da da da da da en en
Sejr gav varme til oldboyserne - Svanholm Cricketklub
Onsdag d. 5. maj 2010 kl. 23:26 af Henrik Pfaff
Det var en dag, hvor vejrguderne ikke var De Gamle venligt stemt, idet temperaturen ikke kunne tåle at komme ret meget lavere, før frysepunktet ville være nået. Om det var kulden, der gjorde udslaget ved lodtrækningen, vides ikke helt med bestemthed, men det virkede som om Morten Petersson havde fået stive fingre, og som følge heraf åbenbart helt havde opgivet at vinde årets første lodtrækning. Henset til kulde samt årstid blev det aftalt, at der kun skulle spilles 2 x 20 overs.
Vi blev (som sædvanlig fristes man til at sige) sendt i marken, og skulle nu - iført alskens tøj, der kunne varme de gamle sarte kroppe – forsøge at overleve i den stride blæst, der stod på tværs af banen. Allan Majgaard (1 for 26) blev sat til at åbne og fik på kampens allerførste bold, det eneste regulere gærde i vores halvleg. Flemming Søegaard (0 for 21) tog sig vanen tro af den anden ende, men den helt store succes for de to udeblev desværre. Bedre held havde Jens Bredo (0 for 16) heller ikke, og de to afsluttende bowlere Allan From (0 for 17) og Morten (0 for 14) var dog i stand til at presse KB/Soranernes gærdespillere tilpas meget, så deres score kunne holdes på nøjagtig 100 point.
Denne score virkede ikke uopnåelig, men som årets første kamp og med den kulde, kunne der jo ske så meget, Allan M. (28*) og Michael Petersson (3) gik koncentreret ind til opgaven. Om det var kulden, der havde fået tag i Michael vides ikke helt sikkert, men han måtte forlade gærdet lidt for hurtigt. De to næste, Kenneth Scwaner-Hansen (25*) og Allan F. (23) havde bestemt sig til at få varmen ved at lave deres point i et vist tempo, så der blev kun lidt gærdetid til overs til d’herrer Jens (5*) og Morten (10*), så kampen og kulde-lidelserne kunne overstås med 101 på tavlen til de efterhånden noget stivfrosne spillere.
Selv vores dommer, Per Kyhe, lignede næsten en isskulptur, da det hele var overstået. Endvidere skulle der have været debut på regnskabsfører-posten, men kort før kampen måtte Martin Jørgensen meddele, at han havde lagt sig forkølelse (så havde han det ikke nu, ville han nok have fået det efter denne kamp).
Nu ventede der så et dejligt varmt bad, troede vi, men vi måtte stå i kø ved den ene bruser, der var i stand til at levere bare en smule varmt vand til de gamle trætte (svedige?) kroppe. Så efter noget tid lykkedes det for alle at få varmet kadaveret op og få sneget os op til fadølsanlægget for at blive kølet ned igen. Som ny gammel spiller mente Jens, at han nok stod for tur til at være den glade giver af en omgang, hvilket ingen havde travlt med at modsige ham.
KB/Soraner 100 for 2 på 20 overs
Svanholm 101 for 2 på 12.2 overs
Fra den kulderystende referent